תנד"י

תנד"י (תנועת נשים דמוקרטיות בישראל) לשעבר אנד"י (ארגון נשים דמוקרטיות בישראל) היא תנועת נשים פמיניסטית יהודית-ערבית. לתנועה 60 סניפים: בנצרת, באום אל-פחם, בתל אביב, בעכו ובעוד כפרים וערים בישראל.
ראשיתה של התנועה בשני ארגונים נפרדים: ארגון נשים פרוגרסיביות הוקם בשנת 1948 (יש המקדימים את תאריך ההקמה לשנת 1947). בשנת 1949 התאחד ארגון נשים פרוגרסיביות עם ארגון הנשים הפלסטיני נהדא (בערבית: התעוררות נשית), שמרכזו היה בנצרת, ושינה את שמו ל–ארגון נשים דמוקרטיות בישראל (אנד"י). בשנת 1954 הצטרפו לארגון נשים שפרשו ממפ"ם, מפלגת השמאל הסוציאל–דמוקרטית, ושם הארגון שונה לאיחוד נשים דמוקרטיות בישראל. לאחר הפילוג במק"י בשנת 1965, שינה שוב הארגון את שמו ל–תנועת נשים דמוקרטיות בישראל (תנד"י), וזה שמה של התנועה עד היום.
המפלגה הקומוניסטית בארץ פעלה בקרב נשים ויזמה הקמה של תנועת נשים עוד בתחילת דרכה. מפלגת העובדים הסוציאליסטית (מפ"ס) החליטה מיד עם הקמתה ב-1919 בדבר הקמת מסגרת לפעולת נשים. (ב-1924 שינתה מפ"ס את שמה ל–המפלגה הקומוניסטית הפלשתינאית).תנד"י קמה ביוזמתן של קומוניסטיות ישראליות, אך מרבית חברותיה אינן חברות המפלגה הקומוניסטית.
תנד"י כתנועה חברתית-פמיניסטית פועלת נגד הכיבוש, למען נסיגת הצבא הישראלי מהשטחים שנכבשו ב-1967 ולכינון מדינה פלסטינית עצמאית שבירתה ירושלים המזרחית. התנועה מנהלת פעילות חינוכית והסברתית למען כינון שלום צודק ויציב בין שני העמים ושואפת למנוע מלחמה מתוך החשיבה ששיעור גבוה של קורבנות המלחמה הם נשים וילדים. מלחמות גם דוחקות נשים אל השוליים החברתיים והפוליטיים ומסיגות את מעמדן לאחור.
תנד"י נאבקת לכינון שוויון האישה בכל תחומי החיים (בשוק התעסוקה, בפוליטיקה ובחברה) ולוחמת נגד אלימות כלפי נשים ולמען יישומה בישראלי של זכויות הילד. התנועה פועלת לקידום ערכי השוויון והצדק בחברה הישראלית. במסגרת פעילות זו שואפת התנועה לשוויון מלא לאוכלוסייה הערבית-פלסטינית ולשאר המיעוטים החיים בישראל.
כרוז של אנד"י בשנת 1949 כלל את עקרונות הארגון וכן תוכניות אופרטיביות. אלה כללו דאגה לכל בני המשפחה – האישה, הילדים והנוער העובד. הארגון גייס למאבק למען שוויון לנשים במדינת ישראל בתחום הפוליטי, הכלכלי והתרבותי; לשוויון בפני החוק והמשפט; ולשכר שווה לעבודה שווה. הארגון קרא לשיתוף פעולה מלא בין נשים יהודיות וערביות בישראל בכינון חזית מאוחדת במאבק למען שוויון האישה ובמאבק העולמי לשלום.
כדי להקל על מצוקתם של ילדי השכונות וילדי העולים החדשים, הקים הארגון גני ילדים, והתעתד לכונן מפעלים נוספים כמו קייטנות ומועדונים. יחד עם החתירה לפתרון הסכסוך הישראלי-פלסטיני, פעלו חברות אנד"י גם בסוגיות מדיניות ובהן – המאבק נגד פיתוח נשק גרעיני והשימוש בו.
תנד"י פועלת להשגת פתרונות קונקרטיים ופרקטיים לצרכים הסוציאליים של נשים פלסטיניות אזרחיות ישראל באזורים מוחלשים, באמצעות העצמת נשים. ההעצמה כוללת עידוד נשים ערביות החיות בישראל לצאת ללמוד ולעבוד מחוץ לבית. לשם כך הקימה התנועה עשרות גני-ילדים ומעונות יום למען אותן הנשים, שקודם לכן התקשו לבצע פעילויות שכאלה בשל כבילתן אל הבית.
התנועה נאבקת נגד הכיבוש ולמען נסיגת הצבא הישראלי מהשטחים שנכבשו ב-1967 ולאחר מכן; נגד תופעות הגזענות, נגד הריסות הבתים המוגדרים בלתי חוקיים ונגד הפקעות בלתי חוקיות של קרקע שבבעלותם או בחזקתם של פלסטינים בישראל והתנועה עורכת פעילויות חינוכיות דו-לאומיות עבור נשים יהודיות ופלסטיניות בישראל במטרה להסיר את המחיצות הלאומיות המפרידות ביניהן כדי ליצור היכרות הדדית שתאפשר להן לקדם יחדיו, ככוח נשי משותף, שינוי מבני ביחס הכוחות המגדרי בין גברים לנשים בשתי החברות.
תנד"י הייתה הראשונה שהקימה ביישוב ערבי מקלט לנשים מוכות במגזר הערבי.
אחד הפרויקטים של התנועה הוא "פרויקט מנהיגות צעירות" המתמקד באוכלוסיית הנשים הפלסטיניות והיהודיות הצעירות החיות בישראל. מטרתו – להעצים את הנשים וללמד אותן את זכויותיהן בשלב משמעותי בחייהן. הפעילות מתקיימת באזורים שונים: בתל אביב-יפו, רמלה, עכו, חיפה וכן באזור המשולש
במשך למעלה מ-30 שנה כיהנה סמירה חורי כיו"ר תנד"י (1971–2003). מ-2003 נשיאתה של התנועה היא חברת הכנסת לשעבר מטעם חד"ש – תמר גוז'נסקי. במועצת תנד"י 2022 נבחרה נסרין מורקוס לכהונת מזכ"לית התנועה.